钦定古今图书集成/历象汇编/庶征典/第120卷 > 《地震》
## 钦定古今图书集成/历象汇编/庶征典/第120卷 > 《地震》

或问地震曷故？曰：“古之论者甚繁。或谓地含生气，自
为震动；或谓地体犹舟浮海中，遇风波即动；或谓地
体亦有剥朽，乃剥朽者，裂分全体而坠于内空之地，
当坠落时，无不摇动全体而致声响者。又有谓地内
有蛟龙或鳌鱼，转奋而致震也。凡此无稽之言，不足
深辨，惟取理之至正者而姑论其数端，及其性情之”
自然者如左：其一，地震者，因内所含热气所致也。盖
地外有太阳恒照，内有火气恒燃，则所生热气渐多，
而注射于空隙中，是气愈积愈重，不能含纳，势必奋
怒欲出，乃猝不得路，则或进或退，旋转郁勃，溃围破
裂而出，故致震动且声响也。正如火药充寔于炮铳
内，火一燃而冲突奋裂，乃必破诸阻碍而发大响也。
或疑气似不能动地，须知气之力，坚猛莫御。试观夫
风，初亦莫非微气所发，积而至于走石拔树、颓屋覆
舟。夫气之困郁于地，其奋发必力，奋而震摇乎地体，
理之自然者也，何足异哉！欲证其所由然，则有二端
可以明之：一、震之时，率在《春秋》之月，盖因此二时气
最易生也；一、震之所，必在土理疏燥及多空窟之地；
以其易容多气，故山崩之处内多洞穴者，其震犹更
密也。若地有空窍向天，而可以嘘散所蕴之气者，则
终不致震耳。又海中之岛亦多震者，因外围之海水
与内所含之硝磺，多致生热气；热气既炽，必发震也。
所以本土之人每多掘井，欲其气透而易散，以免地
震故也。大凡地震之或先或后，必久属亢旱，或并多风肆暴而致，总之气之为烈耳。其气为烈之故，盖有
三焉：其一，凡地内之有空洞，气既充盈，而又生新气
以增益之，势难并容，不胜其郁勃而奋力求出，故致
震撼也。其二，凡地被寒气侵阏，必自收缩，乃致其内
所含热气，自为流通，而遂乱相冲击其地也。其三，地
内所藏热气，一被外之冷气侵阏，则必退而敛约。敛
约愈极，其力愈长，而质愈稀清，愈稀清，亦愈欲舒放
而得广所，斯乃摇动触震地体也。夫震之久暂，首系
气势，凡气之厚且多者缓消，薄与寡者速散。次系地
势，凡地之疏软者易开，密且硬者难出。因其久为冲
奋，或连或断而复续，竟致久动矣。其《寔》一动，非能久
也。凡致地震之烈气，积在地内，不过数十百丈之深，
则遇低洼之处，如江海山谷等，易出而散，因而震动，
不越一郡县或一山谷之地而止。若猛烈之气，藏于
地内，至数十百里之深，则既难发泄，必致四面冲奋，
寻其所出之路，因而震数省之地，致数千里之远也。